François Bayrou

François René Jean Lucien Bayrou (f. 25. maí 1951) er franskur stjórnmálamaður og fyrrverandi forsætisráðherra Frakklands. Hann var skipaður í embætti af Emmanuel Macron forseta þann 13. desember 2024 eftir afsögn Michels Barnier.

Bayrou er formaður frönsku Lýðræðishreyfingarinnar og hefur verið virkur í frönskum stjórnmálum í marga áratugi. Foreldrar hans voru bændur í Bearn í suðvesturhluta Frakklands og hann sótti ekki menntun í hina hefðbundnu háskóla frönsku valdastéttarinnar. Bayrou var bókmenntakennari áður en hann hóf feril í stjórnmálum. Hann var kjörinn á franska þingið árið 1986 og var menntamálaráðherra Frakklands frá 1993 til 1997.

Bayrou hefur þrisvar sinnum gefið kost á sér í forsetakosningum Frakklands, árin 2002, 2007 og 2012. Hann hlaut 18 prósent atkvæða í forsetakosningunum 2007. Hann ákvað að bjóða sig ekki fram að nýju í forsetakosningunum 2017 og lýsti yfir stuðningi við Emmanuel Macron, sem vann kosningarnar.

Bayrou var skipaður dómsmálaráðherra í ríkisstjórn Macrons árið 2017 en sagði af sér einum mánuði síðar vegna rannsóknar á flokknum hans. Frá árinu 2020 var Bayrou borgarstjóri borgarinnar Pau.

Eftir að Michel Barnier forsætisráðherra féll fyrir vantrauststillögu á þingi í desember 2024 bauð Macron forseti Bayrou að mynda nýja ríkisstjórn. Bayrou tók við embætti forsætisráðherra þann 13. desember. Hann kynnti nýja ríkisstjórn sína á aðfangadag 2024.

Þar sem Bayrou hafði ekki meirihlutastuðning á franska þinginu greip hann til stjórnarskrárákvæðis til að þvinga fram samþykkt fjárlaga án stuðnings þingsins. Barnier hafði áður gripið til sama úrræðis áður en vantrauststillaga var samþykkt gegn honum. Í kjölfarið lögðu þingmenn Óbugaðs Frakklands fram vantrauststillögu gegn Bayrou en hún var felld með miklum meirihluta. 

Í september 2025 boðaði Bayrou til atkvæðagreiðslu á þingi um traustsyfirlýsingu á stjórn sína. Hann vildi leysa úr pattstöðu sem komin var upp á þingi vegna fjárlagafrumvarp hans, sem gerði ráð fyrir nærri því 44 milljarða evra niðurskurði í ríkisútgjöldum. Niðurstaðan varð hins vegar sú að 364 þingmenn kusu að lýsa yfir vantrausti á stjórn Bayrou en aðeins 194 lýstu yfir trausti á hana.

Tilvísanir

Flokkur:Evrópuþingmenn
Flokkur:Forsætisráðherrar Frakklands
Flokkur:Frambjóðendur til embættis forseta Frakklands